钦定古今图书集成/理学汇编/字学典/第107卷 > 石延年
## 钦定古今图书集成/理学汇编/字学典/第107卷 > 石延年

按《宋史》本传：“石延年，字曼卿，先世幽州人，家于宋城，
为文劲健，于诗最工而善书。累举进士不中。真宗录
二举进士，以为三班奉职，历迁太子中允。”

按《六一诗话》：“石曼卿工书，笔画遒劲，体兼颜柳。余家
得南唐澄心堂纸，曼卿为余书筹笔驿诗，诗，曼卿所
自爱，号为三绝。”

按《东坡集》：“曼卿大字，愈大愈奇。”

按《宣和书谱》：石延年文词笔墨照映流辈，得之者不
异南金大贝，以为珍藏，其正书入妙品尢？喜题壁，不
择纸笔而得如意。初沿汴而东，系舟泗水龟山下佛
祠，释子以题殿榜为请，乃为剧饮，卷毡濡墨，作方丈
字，一挥而成，人以为绝笔。异时，范仲淹作文诔之云：
“延年之笔，颜筋柳骨，散落人间，宝为神物。”欧阳修亦
作诗美之，曰：“延年醉题红粉壁，壁粉已剥昏烟煤。河
倾昆仑势曲折，雪压太华高崔嵬。”其为名流推许如
此。今御府所藏正书一《西师诗》：